**Johann Georg Hagen** (født 6. mars 1847 i Bregenz i Østerrike, død 5. september 1930 i Roma) var en østerriksk astronom og jesuitt.

Liv og virke
------------

### Bakgrunn

Hagen var sønn av en skolelærer i det østerrikske Bregenz.

### Jesuitt

Hagen trådte i 1863 inn i jesuittordenen i Gorheim i De hohenzollernske land sør i Tyskland, og studerte ved jesuittenes kollegium Stella Matutina i Feldkirch i Østerrike, og deretter matematikk og astronomi ved universitetene i Münster og i Bonn. Han meldte seg som frivillig til ambulansetjeneste under den fransk-prøyssiske krig, men ble rammet av tyfoidfeber.

Den 4. juli 1872 utviste kansler Otto von Bismarck jesuittordenen og en rekke andre katolske ordenssamfunn fra Det tyske rike. Dette var i tidlig i en Kulturkampf kansleren satte i gang mot den katolske kirke i Tyskland. Hagen dro til England, og der ble han etterhvert presteviet.

### Prest

Han reiste i 1880 til Amerika. Der begynte han å undervise ved Sacred Heart College i Prairie du Chien i Wisconsin. Der dyrket han videre sin interesse i astronomi og bygde et lite observatorium for astronomiske observasjoner. I Wisconsin ble han amerikansk statsborger.

I 1888 ble han kalt til Washington, der han ble direktør for stjerneobservatoriet ved Georgetown College.

Fader Hagen var den svenske Maria Elisabeth Hesselblads (1870-1957) åndelige veileder, og det var han som døpte henne kondisjonelt den 15. august 1902 i Washington. Hun ble kanonisert den 5. juni 2016 av pave Frans.

### Roma

I 1906 kalte pave Pius X ham til direktør for Specola Vaticana i Roma, det såkalte nye Vatikanobservatoriet, og var utgiver for dets *Publicazioni*, Serie II, bind I—II samt *Catalogo Astrografico*, bind I—IX (1914—26). Foruten enkelte mindre, matematiske og astronomiske avhandlinger i fagtidsskrifter publiserte pater Hagen *Synopsis der höheren Mathematik*, I—IV (1891—1905), *Index Operum Leonardi Euleri* (1896), *A catalogue of 1001 southern stars* (1885, sammen med Edward S. Holden) og *Publications of Georgetown College Observatory*, I—V (1894—1901). 

Hans *Atlas stellarum variabilium*, I—VI (1899—1908) med tilhørende katalog ble et uunnværlig hjelpemiddel for den som ville befatte seg med foranderlige stjerner.[] Han har utgitt de av Heis (1840—77) og Krueger (1853—92) anstilte observasjoner over foranderlige stjerner (1903). 

Pater Hagen skrev også den større monografien *Die veränderlichen Sterne* (1. *Geschichtlich-technischer Teil*, 1921, 2. *Mathematisch-physikalischer Teil*, 1924). Hagen utgav videre *A preparatory catalogue for a Durchmusterung of nebulæ; Zones 0°—110° N. P. D.* (1922, 1925, 1927) og endelig *Aggiunte alle carte dell' Atlas Stellarum variabilium* (Roma 1922). 

I sine siste leveår beskjeftiget pater Hagen seg hovedsakelig med spørsmålet om mørke kosmiske skyer og skrev adskillige mindre avhandlinger og i fagtidsskrifter om dette.

Universitetet i Münster gjorde ham til æresdoktor, fra 1908 var han medlem av Leopoldina, fra 1922 medlem av Accademia Nazionale dei Lincei.

Han døde i Roma den 6. september 1930.

Til ære for Hagen bærer et krater på månens bakside navnet Hagen, det har en diameter på 55 km.

Publikasjoner
-------------

* *Atlas Stellarum Variabilium* (Atlas of variable stars) **(latin)**. Berlin: Felix L. Dames. 1890–1908.
* with G. A. Fargis: *The photochronograph, and its applications to star transits*. Georgetown, D. C.: Georgetown College Observatory. 1891.
* *Synopsis der höheren Mathematik*. 4 vols. Berlin: F. L. Dames. *Vol. 1: Arithmetische und algebraische Analyse*. 1891. *Vol. 2: Geometrie der algebraischen Gebilde*. 1894. *Vol. 3: Differential- und Integralrechnung*. 1905. *Vol. 4: Differentialgeometrie der Ebene und des Raumes*. 1930.
* *Index operum Leonardi Euleri*. Berlin: F. L. Dames. 1896.
* Hagen, J. G. (1900). «On the history of the extensions of the calculus». *Bull. Amer. Math. Soc*. 6 (9): 381–390. MR 1557730. doi:10.1090/s0002-9904-1900-00733-6.
* *La rotation de la terre, ses preuves mécaniques anciennes et nouvelles*. Rome: Tipografia Vaticana. 1911.

Referanser
----------

1. 1 2   Gemeinsame Normdatei, besøkt 9. april 2014[Hentet fra Wikidata]
2. 1 2   Hrvatska enciklopedija, Hrvatska enciklopedija-ID 24068[Hentet fra Wikidata]
3. 1 2   Proleksis Encyclopedia, Proleksis enciklopedija ID 25118[Hentet fra Wikidata]
4. 1 2   Brockhaus Enzyklopädie, Brockhaus Online-Enzyklopädie-id hagen-johann-georg, besøkt 9. oktober 2017[Hentet fra Wikidata]
5. ↑   Gemeinsame Normdatei, besøkt 11. desember 2014[Hentet fra Wikidata]
6. ↑   Gemeinsame Normdatei, besøkt 30. desember 2014[Hentet fra Wikidata]
7. ↑  *The Catholic Encyclopedia and its Makers*. The Encyclopedia Press. 1917. s. 72. Besøkt 9. juni 2021 – via archive.org.
8. ↑  «Maria Elisabetta Hesselblad (1870–1957)». Vatican News. Besøkt 9. juni 2021.
9. ↑  «Father Hagen Dies, Vatican Astronomer». *Courier-Post*. Vatican City. INS. 6. september 1930. s. 2 – via Newspapers.com.
10. ↑  Parkhurst, J. A. (1907). «Review: *Atlas Stellarum Variabilium*, by Johann G. Hagen». *Astrophysical Journal*. 25: 361–362. Bibcode:1907ApJ....25..361.. doi:10.1086/141461.
11. ↑  Jacoby, Harold (1891). «Review: *The photochronograph, and its applications to star transits*, by J. G. Hagen and G. A. Fargis». *Bull. Amer. Math. Soc*. 1 (2): 44–46. doi:10.1090/s0002-9904-1891-00025-5.
12. ↑  Ziwet, Alexander (1897). «Review: *Index operum Leonardi Euleri*, by J. G. Hagen». *Bull. Amer. Math. Soc*. 3 (7): 256. doi:10.1090/s0002-9904-1897-00417-7.

Kilder
------

* Carlquist, Gunnar (red.) (1932). Svensk uppslagsbok. Malmö: Svensk Uppslagsbok AB:s förlag, band 12 s. 280.

  


|  |  |
| --- | --- |
| Oppslagsverk/autoritetsdata | Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** BIBSYS **·** VIAF **·** GND **·** LCCN **·** ISNI **·** LIBRIS **·** SUDOC **·** NKC
 |